**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

Dňa 19. apríla 2013

**Informácia**

**o stave prípravy programového obdobia 2014 - 2020**

Materiál predkladá: Materiál obsahuje:

JUDr. Ivo Nesrovnal1. Návrh uznesenia

podpredseda Bratislavského 2. Dôvodová správa

samosprávneho kraja 3. Stanoviská komisií

Zodpovedná:

Mgr. Barbora Lukáčová

Riaditeľka Odboru stratégie, územného rozvoja a riadenia projektov

Bratislavského samosprávneho kraja

Spracovatelia:

Oddelenie stratégie a územného rozvoja:

Martin Hakel, BA

Vedúci oddelenia stratégie a územného rozvoja

Mgr. Dominika Forgáčová, PhD.

Referentka oddelenia stratégie a územného rozvoja

PhDr. Marek Dvorský

Referent oddelenia stratégie a územného rozvoja

Odbor Interact:

Mgr. Petra Masácová

Riaditeľka odboru Interact

Bratislava

Apríl 2013

Návrh uznesenia

**UZNESENIE č. ........... / 2013**

zo dňa 19.04.2013

Zastupiteľstvo Bratislavského samosprávneho kraja po prerokovaní materiálu

**A. berie na vedomie**

Informáciu o stave prípravy programového obdobia 2014-2020.

**B. splnomocňuje**

predsedu Bratislavského samosprávneho kraja, aby rokoval s vládou Slovenskej republiky o výške spolufinancovania zo štátneho rozpočtu pre žiadosti o nenávratné finančné príspevky v prípade, že prijímateľmi pomoci sú subjekty verejnej správy na území Bratislavského samosprávneho kraja.

**D ô v o d o v á s p r á v a**

**Medzinárodne súvislosti – Kancelária BSK v Bruseli**

V súčasnosti sa na európskej pôde ako aj na národnej úrovni intenzívne diskutuje o ďalšom fungovaní kohéznej politiky EÚ po roku 2013.

Európska komisia zverejnila v októbri 2011 návrhy nariadení k programovému obdobiu 2014 -2020. **Bratislavský samosprávny kraj (BSK) aktívne reaguje na návrhy legislatívy EK s cieľom ovplyvniť fungovanie nástrojov kohéznej politiky EÚ tak, aby aj subjekty z bratislavského regiónu mohli byť oprávnenými na čerpanie finančných prostriedkov z fondov EÚ, a to aj na investičné aktivity do základnej infraštruktúry v oblasti školstva, sociálnych vecí a zdravotníctva, energetiky, životného prostredia a dopravy.**

BSK sa už v roku 2010, keď Európska komisia ešte len pripravovala návrh nariadení pre nové programové obdobie, aktívne zapájal do odborných aj politických diskusií na túto tému. Vyvrcholením týchto aktivít bola účasť na lobistickej akcii v októbri 2010 počas Open Days – týždňa regionálnej politiky, ktorá bola určená vyspelým regiónom v rámci EÚ spadajúcim do cieľa 2 politiky súdržnosti EÚ – regionálna konkurencieschopnosť a zamestnanosť. Cieľom tejto akcie bolo, aby viac rozvinuté regióny, do ktorých patrí aj BSK, boli oprávnené na čerpanie fondov aj po roku 2013 a to bez obmedzení podporovaných oblastí alebo podobného systému s vhodnými a dostatočnými finančnými prostriedkami a flexibilnosťou tematickej a finančnej oprávnenosti výdavkov.

Zástupcovia 143 participujúcich regiónov, vrátane BSK, podpísali spoločnú deklaráciu, v ktorej žiadali o predĺženie financovania pre cieľ 2 aj po roku 2013 a poukázali na potrebu politiky súdržnosti pre všetky regióny v novom programovom období.

Vyvrcholením podujatia bol summit regionálnych predsedov participujúcich regiónov dňa 7.10.2010 v Bruseli, kedy spoločnú deklaráciu odovzdali najvyšším predstaviteľom EÚ. Predseda BSK sa zúčastnil tohto summitu.

V súčasnosti na európskej pôde pretrváva spolupráca v uvedenej oblasti. BSK aj v spolupráci so svojimi partnermi ako Dolné Rakúsko, hlavné mestá krajín V4 či spolková krajina Baden-Wűrrtemberg intenzívne spolupracuje a vyvíja spoločné aktivity v súvislosti s negociačným procesom a prijatím návrhov nariadení o štrukturálnych fondoch.

**Na národnej úrovni je BSK zastúpený aj v pracovných skupinách Partnerstvo pre politiku súdržnosti**, **Operačný program integrovaná infraštruktúra (OPII), Operačný program Rozvoj vidieka (OPRV), Integrovaný regionálny operačný program (IROP) ako aj v pracovných skupinách programov cezhraničnej spolupráce SK-AT, SK-HU, SK-CZ.** Skupinu Partnerstvo súdržnosti koordinuje Centrálny koordinačný orgán pod dohľadom Úradu vlády SR, ktorá sa stretáva k príprave nového programového obdobia a k príprave Partnerskej dohody, ktorá bude obdobou súčasného Národného strategického referenčného rámca.

**Zároveň sa pravidelne uskutočňujú pracovné stretnutia vedenia BSK a zástupcov Odboru stratégie, územného rozvoja a riadenia projektov BSK so Stálym zastúpením SR pri EÚ v Bruseli, zástupcami Generálneho riaditeľstva Európskej komisie pre regionálnu politiku, Centrálnym koordinačným orgánom a Ministerstvom pôdohospodárstva a rozvoja vidieka SR k príprave nového programového obdobia.**

V rámci príprav na nové programové obdobie si **BSK dal v priebehu roka 2012 vypracovať koncepčné dokumenty strategického charakteru ako Program hospodárskeho a sociálneho rozvoja BSK**, ktorý je spracovaný na základe zákona č. 539/2008 Z.z., ktorý odzrkadľuje ciele a priority Stratégie Európa 2020 a je východiskovým dokumentom pre vyjednávanie s Európskou komisiou pri príprave operačných programov, integrovaného regionálneho operačného programu a sektorových OP, ale aj ETS. Nová **Inovačná stratégia BSK je spracovaná v súlade s metodikou inteligentnej špecializácie S3** (ex-ante podmienka pre čerpanie eurofondov). Inovačná stratégia identifikuje prioritné oblasti pre rozvoj výskumno-vývojovej a inovačnej základne BSK v období 2014 – 2020. Tieto koncepčné dokumenty sú v súlade s cieľmi Stratégie Európa 2020 a prioritami Národnej stratégie regionálneho rozvoja.

**Stratégia Európa 2020**

Európa 2020 je desaťročná stratégia Európskej únie v oblasti rastu. Zameriava sa na prekonanie hospodárskej krízy a odstránenie nedostatkov aktuálneho rastového modelu. Hlavným zámerom stratégie je, **aby sa v EÚ vybudovalo inteligentné, udržateľné a inkluzívne hospodárstvo** a má pomôcť EÚ a jej členským štátom dosiahnuť vyššiu mieru zamestnanosti, produktivity a sociálnej súdržnosti.

EÚ stanovila päť ambicióznych cieľov týkajúcich sa zamestnanosti, inovácií, vzdelania, sociálneho začlenenia a oblasti klímy a energetiky, ktoré by sa mali splniť do roku 2020. Všetky členské štáty prijali vlastné vnútroštátne ciele v každej z týchto oblastí. Konkrétne opatrenia na vnútroštátnej úrovni a na úrovni EÚ podporujú naplnenie stratégie.

**Hlavné ciele Stratégie Európa 2020**

* Investovať do výskumu a vývoja 3 % hrubého domáceho produktu (HDP) zlepšovaním podmienok pre investície súkromného sektora do výskumu a vývoja a vytvoriť nový ukazovateľ na sledovanie inovácie.
* Zvýšiť mieru zamestnanosti obyvateľstva vo veku 20 - 64 rokov zo súčasných 69 % na minimálne 75 %.
* Znížiť emisie skleníkových plynov minimálne o 20 % v porovnaní s úrovňami z roku 1990 alebo o 30 % v prípade priaznivých podmienok; zvýšiť podiel obnoviteľných zdrojov energie na konečnej spotrebe energie o 20 % a zvýšiť energetickú účinnosť o 20 %.
* Znížiť mieru predčasného ukončenia školskej dochádzky zo súčasných 15 % na 10 % a zvýšiť podiel obyvateľstva vo veku 30 – 34 rokov, ktorí majú ukončené vysokoškolské vzdelanie z 31 % na minimálne 40 %.
* Znížiť podiel Európanov, ktorí žijú pod hranicou chudoby jednotlivých krajín o 25 %, čo by viedlo k tomu, že 20 miliónov ľudí by sa dostalo nad hranicu chudoby.


**Ciele stratégie Európa 2020 predstavujú jedno z hlavných východísk pre definovanie tematických cieľov a priorít Partnerskej dohody SR na roky 2014 – 2020, a majú dopad na tvorbu budúcich operačných programov.**

Stratégia obsahuje sedem [hlavných iniciatív](http://ec.europa.eu/europe2020/europe-2020-in-a-nutshell/flagship-initiatives/index_sk.htm), prostredníctvom ktorých orgány na európskej a vnútroštátnej úrovni vzájomne podporujú svoje úsilie na dosiahnutie cieľov stratégie Európa 2020 v oblastiach ako sú inovácie, digitálne hospodárstvo, zamestnanosť, mládež, priemyselná politika, chudoba a efektívne využívanie zdrojov.

**EK zvolila pre nové programové obdobie 11 tematických cieľov, ktoré prispievajú k napĺňaniu stratégie Európa 2020:**

1. Posilnenie výskumu, technologického rozvoja a inovácií;
2. Zlepšenie prístupu k používaniu a kvality informačno-komunikačných technológií;
3. Zvýšenie konkurencieschopnosti malých a stredných podnikov;
4. Podpora prechodu na hospodárstvo založené na nízkej produkcii uhlíka;
5. Podporovať prispôsobovanie sa klimatickým zmenám, prevencia rizík a riadenie;
6. Ochrana životného prostredia a podpora efektívneho využívania zdrojov;
7. Podpora trvalo udržateľnej dopravy a odstraňovanie prekážok v kľúčových dopravných sieťach;
8. Podpora zamestnanosti a pracovnej mobility;
9. Podpora sociálnej inklúzie a boja s chudobou;
10. Investície do vzdelávania, schopností a celoživotného vzdelávania;
11. Podporovanie inštitucionálnych kapacít a efektívnej verejnej správy.

Prostredníctvom Spoločného strategického rámca sa pretransformujú tieto ciele do kľúčových opatrení pre EFRR, KF a ESF. Jednotlivé tematické ciele pozostávajú takisto z niekoľkých investičných priorít v závislosti od daného fondu.

****

Zdroj: Európska komisia

# 

**Tematická koncentrácia**

***Štrukturálne fondy EÚ (EFRR a ESF):***

**Na tematické ciele 8 až 10 je potrebné pri viac rozvinutých regiónoch (BSK) vyčleniť medzi  50 % zdrojov zo štrukturálnych fondov EÚ.**

* **Európsky fond regionálneho rozvoja (EFRR)**


Mechanizmus tematickej koncentrácie je nastavený pre jednotlivé kategórie regiónov  
a na úrovni tematických cieľov. Do mechanizmu koncentrácie sa započítavajú tematické ciele 1, 2, 3 a 4. **Pre viac rozvinuté regióny (BSK) je potrebné vyčleniť aspoň 80 % zdrojov na aspoň jeden z uvedených tematických cieľov**, pričom na tematický cieľ 4 je nevyhnutné vyčleniť minimálne 20 % zdrojov EFRR na národnej úrovni.

Tieto podiely je možné kombinovať aj na úrovni kategórie regiónov, čo znamená ich proporčné zvýšenie alebo zníženie tak, aby celkový podiel na národnej úrovni zostal nezmenený. Pokiaľ sa teda u jednej kategórie regiónu z celkového podielu uberie, u ďalšej  sa musí rovnakou mierou pridať. **Takto stanovenú flexibilitu je možné využiť v prípade Bratislavského samosprávneho kraja, ktorý ako jediný kraj zo Slovenska bol z dôvodu silného hospodárskeho postavenia mesta Bratislava a jeho bezprostredného okolia zaradený medzi viac rozvinuté regióny.** Zároveň však v rámci kraja naďalej prevládajú výrazné vnútroregionálne rozdiely. To znamená, že percentuálnu mieru koncentrácie pre BSK je možné znížiť pri zachovaní celkového podielu na národnej úrovni.

Súčasne platí, že hoci sa do mechanizmu koncentrácie započítavajú štyri tematické ciele, povinnosť alokácie je viazaná iba na cieľ 4. Financovanie časti operácie medzi EFRR a ESF môže byť vyčlenené najviac do výšky 10 % prostriedkov vyčlenených pre každú prioritnú os OP.

Taktiež sa definuje minimálna úroveň pre implementáciu a riadenie OP, a to úroveň NUTS 2  v súlade s inštitucionálnym systémom, ktorý je špecifický pre daný ČŠ, ak nie je medzi EK a ČŠ dohodnuté inak.

**Podiel tematickej koncentrácie však môže byť ovplyvnený na národnej úrovni** – Tematická koncentrácia 80% na tematické ciele 1 až 4 pre jednu kategóriu regiónov môže byť znížená, ak sa zachová absolútna suma na národnej úrovni. V praxi to znamená, že **v BSK nemusí byť až 80% alokácie do prvých 4 tematických cieľov, ak v ostatných regiónoch prekročia ich povinnú tematickú koncentráciu.**

****

Zdroj: Európska komisia

**V poslednom návrhu o EFRR je potrebné pre rozvinuté regióny v rámci 60% zahrnúť aj investície do informačných a komunikačných technológií (IKT).**

* **Európsky sociálny fond (ESF)**

Mechanizmus tematickej koncentrácie je nastavený pre jednotlivé kategórie regiónov na úrovni investičných priorít. To znamená, že **pri viac rozvinutých regiónoch (BSK) je potrebné sústrediť aspoň 80 % zdrojov ESF každého OP na maximálne štyri investičné priority** a pri menej rozvinutých regiónoch je to aspoň  60 % zdrojov ESF každého OP na rovnaký počet priorít. V prípade, že OP pokrýva celé územie členského štátu EÚ, je možné stanoviť 5 investičných priorít.

Zároveň na tematický cieľ 9 je potrebné vyčleniť aspoň 20 % zdrojov ESF na národnej úrovni, pričom na dosiahnutie tohto podielu je možné využiť aj zdroje EFRR.


Spoločným menovateľom fungovania mechanizmu tematickej koncentrácie pri štrukturálnych fondoch je jeho orientácia na dosiahnutie určeného stanoveného cieľa. Takto orientovaný mechanizmus tematickej koncentrácie umožňuje flexibilné plnenie z pohľadu zvoleného typu fondu alebo fondov. Vo výsledku je rozhodujúce, či bol splnený kvantitatívne stanovený cieľ a nie ktorý z fondov bol na jeho dosiahnutie použitý. Tento prístup je uplatnený v prípade splnenia tematického cieľa 4 a 9.

**Plne v súlade so stratégiou Európa 2020**

* Podpora zamestnanosti a podpora pracovnej mobility
* Investície do vzdelávania, zručností a celoživotného vzdelávania
* Podpora sociálneho začleňovania a boja proti chudobe
* Posilňovanie inštitucionálnych kapacít a účinnej verejnej správy

**Posilnený sociálny rozmer**

* 20 % prostriedkov vyčlenených z ESF na sociálne začleňovanie
* Väčší dôraz na boj proti nezamestnanosti mladých ľudí
* Uplatňovanie a konkrétna podpora rodovej rovnosti a nediskriminácie

****

Zdroj: Európska komisia

**Kohézny fond (KF)**

**Podporuje členské štáty s hrubým národným dôchodkom (HND) na obyvateľa < 90 % priemeru EÚ 27**

* Investície do životného prostredia
* Prispôsobovanie sa zmene klímy a prevencia rizika
* Odvetvie vodného a odpadového hospodárstva
* Začlenenie biodiverzity prostredníctvom ekologickej infraštruktúry
* Mestské prostredie
* Nízkouhlíkové hospodárstvo

**Investície do dopravy**

* Transeurópske dopravné siete (TEN-T)
* Nízkouhlíkové dopravné systémy a mestská doprava

**Maximálne sadzby financovania**

75-85 % v menej rozvinutých a najodľahlejších regiónoch

60 % v prechodných regiónoch

**50 % v rozvinutejších regiónoch**

# Politika súdržnosti EÚ v programovom období 2014 – 2020 (pozícia SR/ Národný program reforiem 2013)

Politika súdržnosti EÚ patrí medzi kľúčové nástroje sociálno-ekonomického rozvoja SR. V tejto súvislosti je preto rozhodujúca dôsledná implementácia legislatívnych predpisov EÚ pre politiku súdržnosti EÚ, najmä s ohľadom na nové prvky zavedené pre programové obdobie 2014 – 2020. Efektívne vyčerpanie fondov EÚ v tomto programovom období a príprava nového programového obdobia 2014 – 2020 sú najväčšími prioritami vlády Slovenskej republiky v oblasti politiky súdržnosti EÚ. V roku 2012 bola zriadená Rada vlády pre prípravu Partnerskej dohody SR 2014 – 2020, ktorú vedie predseda vlády SR a ktorej členmi je celé spektrum zástupcov verejnej správy a partnerov.

Hlavným cieľom programového obdobia 2014 – 2020 je zvýšiť efektivitu plnenia obmedzeného počtu cieľov definovaných na úrovni EÚ vychádzajúcich zo stratégie Európa 2020. K plneniu tohto cieľa prispejú aj jeho nové prvky, ktorými sú aj:

* **viacfondový prístup** - možnosť financovania jedného operačného programu z viacerých fondov spoločného strategického rámca. To znamená možnosť mať v rámci operačných programov osobitné prioritné osi pre Európsky fond regionálneho rozvoja, Európsky sociálny fond a Kohézny fond.
* **mechanizmus tematickej koncentrácie** – povinné vyčlenenie minimálneho podielu fondov EÚ na presne určené oblasti podpory s ohľadom na stanovené kategórie regiónov s cieľom zabezpečiť dostatočné financovanie hlavných priorít stratégie Európa 2020.
* **integrovaný prístup k stratégii územného rozvoja** – podpora miestneho rozvoja prostredníctvom fondov spoločného strategického rámca.

V nasledujúcom období bude potrebné nasmerovať fondy EÚ na financovanie priorít s najväčším potenciálom rastu, viac využívať návratné finančné zdroje a národné financovanie. Podpora by mala byť smerovaná do oblastí, ktoré mobilizujú ekonomický rast a zamestnanosť pri zohľadnení potrieb a špecifík regiónov integrovaným spôsobom. Verejné zdroje podporia takéto aktivity tak, aby sa ich úroveň priblížila spoločenskému optimu. **SR bude v záujme zabezpečenia účinnejšej implementácie politiky súdržnosti EÚ uplatňovať vyššiu flexibilitu v oblasti podpory rôznych kategórií regiónov, ako aj pri financovaní operácií oprávnených na podporu z iného fondu a mimo oprávneného územia operačného programu.**

Inovatívne finančné nástroje (využitie verejných zdrojov na naviazanie súkromných zdrojov) v rámci fondov EÚ sa využívajú od programového obdobia 1994-1999, ale ich relatívny význam stúpol až v terajšom programovom období 2007-2013. V rámci programového obdobia 2014-2020 Európska komisia navrhuje dodatočne rozšíriť a posilniť úlohu inovatívnych finančných nástrojov, umožní väčšiu flexibilitu ich použitia (na všetky tematické ciele, pre všetkých konečných príjemcov a v kombinácii s inými formami podpory, ako sú napr. granty). Využitie rôznych finančných inštrumentov pri čerpaní zdrojov z fondov EÚ má oproti nenávratným finančným príspevkom v podobe grantov niekoľko výhod. Keďže sa pri využití finančných inštrumentov jedná o návratnú pomoc, tieto zdroje je neskôr znova možné využiť na stanovené ciele; to isté sa týka prípadného zisku, ktorý by sa podarilo pri ich využití dosiahnuť. Dané zdroje je možné znásobiť prostredníctvom pritiahnutia zdrojov súkromného sektora. Dodatočná expertíza a motivácia súkromného sektora zaistia efektívnejšie alokovanie prostriedkov a lepšiu finančnú disciplínu na úrovni projektov. V prípade, že sa má jednať o podporu samostatne životaschopných projektov, predstavuje návratná pomoc vhodnejšiu formu podpory, ktorá nedeformuje hospodársku súťaž a trhové prostredie.

Európska komisia predstavila svoj pohľad na identifikáciu hlavných rozvojových potrieb a výber tematických cieľov a priorít, ktoré by mali byť financované v rámci jednotlivých fondov EÚ v podmienkach SR v Pozičnom dokumente k Partnerskej dohode SR a operačným programom na roky 2014 – 2020. V tomto dokumente definovala päť prioritných oblastí, ktoré by SR mala z Európskych štrukturálnych a investičných fondov podporovať: podnikateľské prostredie priaznivé pre inovácie, infraštruktúra pre hospodársky rast a zamestnanosť, rozvoj ľudského kapitálu a zlepšenie účasti na trhu práce, trvalo udržateľné a efektívne využívanie prírodných zdrojov, moderná a profesionálna verejná správa.

V programovom období 2014 – 2020 je potrebné užšie zapojiť územnú samosprávu do procesu implementácie Európskych štrukturálnych a investičných fondov **prostredníctvom integrovaných územných nástrojov**. Na základe analýzy plánov jednotlivých rezortov, analýzy návrhov nariadení EÚ a skúseností z obdobia 2007 – 2013 bol určený zoznam piatich tematických indikatívnych oblastí podpory a jedna integrovaná oblasť podpory pre regióny v podmienkach SR:

* **Výskum a inovácie,**
* **Integrovaná infraštruktúra,**
* **Ľudské zdroje, zamestnanosť a inklúzia,**
* **Kvalita životného prostredia,**
* **Efektívna verejná správa,**
* **Integrovaný regionálny operačný program.**

Samostatné oblasti podpory sú vyžadované pre Technickú pomoc, Rozvoj vidieka, Rybné hospodárstvo a Európsku územnú spoluprácu, ktoré sú riadené na základe špecifických usmernení Európskej komisie. Uvedené tematické indikatívne oblasti podpory z fondov EÚ, ktoré si Slovenská republika stanovila, sa zhodujú s požiadavkami Európskej komisie o tom, na čo sa má podpora z fondov EÚ zamerať v rokoch 2014 - 2020.

Na druhej strane, **Európska komisia** zároveň otvorene identifikovala nasledovné oblasti podpory, ktoré už **ďalej neodporúča financovať z prostriedkov EÚ**: všeobecná školská infraštruktúra **(výnimku tvoria predškolské zariadenia, centrá odborného vzdelávania a prípravy a celoživotné vzdelávanie)**, infraštruktúra v zdravotníctve, miestne komunikácie, údržba ciest, verejné osvetlenie, komerčné zariadenia cestovného ruchu (hotely, penzióny, aquaparky atď.).

**Oprávnenosť podpory pre tieto oblasti bude predmetom ďalších rokovaní medzi Európskou komisiou a Slovenskou republikou.** V súčasnosti už prebiehajú neformálne vyjednávania s Európskou komisiou k jednotlivým prioritným oblastiam.

Aktivity v oblasti politiky súdržnosti v SR boli v uplynulom roku zamerané na prípravu Partnerskej dohody SR na roky 2014 - 2020, ktorá predstavuje základný strategický dokument na národnej úrovni pre integrované využitie Európskych štrukturálnych a investičných fondov.

Dôležitým východiskom pre proces prípravy Partnerskej dohody SR je materiál „Spôsob uplatnenia ex ante kondicionalít pri príprave implementačného mechanizmu politiky súdržnosti EÚ po roku 2013 v podmienkach Slovenskej republiky“, ktorý bol schválený uznesením vlády SR č. 305 z 27. júna 2012. Predmetný materiál informuje o spôsobe uplatnenia ex ante kondicionalít ako podmienok na úspešné a účinné využívanie fondov EÚ v budúcom programovom období. Podkladom na vypracovanie Partnerskej dohody SR je aj materiál „Návrh základných princípov na prípravu Partnerskej dohody SR na programové obdobie 2014 – 2020“ schválený uznesením vlády SR č. 657 z 28. novembra 2012. Materiál hodnotí doterajšie skúsenosti z procesu implementácie politiky súdržnosti EÚ, politiky rozvoja vidieka a politiky rybného hospodárstva v súčasnom programovom období a definuje strategický prístup v návrhoch právnych predpisov EÚ pre politiku súdržnosti. Obsahom materiálu je aj informácia o príprave Partnerskej dohody SR na programové obdobie 2014 – 2020, opis základných princípov programovania, ako aj prehľad a výber tematických cieľov a investičných priorít pre Partnerskú dohodu SR na roky 2014 – 2020. Jeho súčasťou je aj priemet základných princípov vo vzťahu k cieľu „Európska územná spolupráca“ a k horizontálnym princípom.

**Návrh sektorových operačných programov 2014-2020**

Tab. 1 Návrh počtu a štruktúry operačných programov na využívanie EŠIF  2014-2020

|  |  |  |  |  |  |
| --- | --- | --- | --- | --- | --- |
| **P.č.** | **Operačné programy** | **Riadiaci orgán** | **Sprostredkovateľský orgán pod riadiacim orgánom** | **Tematický cieľ / Investičná priorita** | **Fond EÚ** |
| 1 | Výskum a inovácie (VaI) | MŠVVŠ SR |  | 1a, 10 | EFRR ESF |
| MH SR | 1b, 3 |
| 2 | Integrovaná infraštruktúra (II) | MDVRR SR | MF SR | 2 | KF EFRR |
|  | 7a,b,c,d, |
| 3 | Ľudské zdroje (ĽZ) | MPSVR SR | MV SR | 9 | EFRR ESF |
|  | 8, 9, 10, |
| MZ SR | 9a |
| MŠVVŠ SR | 10 |
| 4 | Kvalita životného prostredia (KŽP) | MŽP SR | MDVRR SR | 4c | KF EFRR |
| MH SR | 4, 7e |
|  | 4, 5, 6 |
| MV SR | 5b |
| 5 | Integrovaný ROP (IROP) | MPaRV SR | MK SR | 6c | ESF EFRR |
| 8 x VÚC | 5,6,7,9, 10 |
|  | 5,6,7,9, 10 |
| 6 | Efektívna verejná správa (EVS) | MV SR |  | 11 | EFRR ESF |
| 7 | Technická pomoc (TP) | ÚV SR |  | 11 | EFRR |
| 8 | Rozvoj vidieka | MPaRV  SR |  |  | EPFRV |
| 9 | Rybné hospodárstvo | MPaRV  SR |  |  | EFNRH |
| 10 | Európska územná spolupráca | \* |  |  | EFRR |
| 11 | INTERACT, URBACT | \* |  |  | EFRR |

Pozn.:1) \* Pre programy Európskej územnej spolupráce, programy Interact a Urbact budú riadiace orgány určené zo strany EK.

             2) Technická pomoc je súčasť každého operačného programu.

**Pozícia BSK pre podporu Integrovaného regionálneho operačného programu (IROP)**

**Bratislavský samosprávny kraj podporuje vytvorenie Integrovaného regionálneho operačného programu (IROP) z dôvodu predpokladaných viacerých pozitívnych dopadov na kraj**. BSK predstavuje územie s pomerne špecifickými potrebami, vzhľadom na výrazné vnútroregionálne rozdiely (odlišný stupeň rozvoja centra a periférnych oblastí v regióne), ako aj vzhľadom na potrebu riešenia špecifických požiadaviek spôsobených prítomnosťou Hlavného mesta SR Bratislavy.

Vďaka realizácii programu sa **napomôže k znižovaniu** **vnútroregionálnych (subregionálnych) rozdielov**, pri využití synergických efektov vo funkčných územných jednotkách. Dosiahne sa tiež zintenzívnenie vzťahu medzi samosprávou a občanmi, komunitou a podnikateľmi, a umožnení sa implementácia integrovaných stratégií rozvoja miestnej a regionálnej úrovne.

**BSK je ako jediný slovenský región** **zaradený do kategórie viac rozvinutých regiónov** – do cieľa regionálna konkurencieschopnosť a zamestnanosť (HDP viac ako 90% priemeru HDP EÚ27). Napriek vysokému stupňu rozvoja hl. mesta SR Bratislava je Bratislavský samosprávny kraj regiónom s veľkými vnútroregionálnymi rozdielmi. Osobitne významný je tento fakt v súvislosti s **obmedzenou možnosťou čerpania prostriedkov zo štrukturálnych fondov pre vidiecke obce a periférne oblasti kraja, ktoré trpia podobnými štrukturálnymi problémami ako zvyšok Slovenska**, avšak kvôli administratívnemu zaradeniu do Bratislavského kraja im **nie je umožnené získať nevyhnutnú podporu pre oblasti základnej infraštruktúry, školskú, sociálnu a zdravotnícku sféru**. Vysoká dynamika rastu regionálneho HDP súvisí s metropolitným charakterom regiónu BSK. Takáto situácia nie je len slovenským špecifikom a s obdobným javom sa môžeme stretnúť vo viacerých krajinách EÚ. Existuje silná polarizácia medzi hlavným mestom Bratislava a okolitým územím BSK v celom rade ukazovateľov, ktoré sú rozhodujúce pre životnú úroveň obyvateľstva (HDP/obyvateľa, priemerné mzdy, nezamestnanosť a pod.)

IROP bude zameraný na **podporu investícií do územia, regiónu** – až **80 % prostriedkov bude alokovaných na aktivity Integrovaných územných investícií – IUI**, ktoré zabezpečia smerovanie prostriedkov priamo na potreby samospráv v regióne. Zvyšných 20 % prostriedkov bude určených pre pokrytie potrieb Vyšších územných celkov.

**Návrh aktivít pre realizáciu v rámci IUI:**

* Znižovanie energetickej náročnosti verejných budov
* Revitalizácia verejných priestranstiev a športových areálov s funkčným využitím pre potreby obyvateľov územia
* Podpora zariadení sociálnych služieb na komunitnej báze
* Zvyšovanie dostupnosti kvalitného predškolského a základného vzdelania
* Podpora obnovy kultúrnych pamiatok vo vlastníctve obce, mesta, VÚC s využitím verejno súkromného partnerstva
* Rozvoj siete cyklotrás integrovaných do dopravnej infraštruktúry mesta
* Rozvoj MSP a podpora zakladania nových firiem

**IROP bude pri implementácii vychádzať z integrovaných stratégií rozvoja územia**, ktoré umožnia synergie s pozitívnym dopadom na financovanie integrovaných územných investícií pri využití dvoch výhod:

* **Multicieľovosť** viaže plnenie viacerých tematických cieľov jednej prioritnej osi, čo prispieva ku komplexnejšiemu rozvoju.
* **Multifondový prístup**, t.z. kombináciu investícií do ľudských kapacít a infraštruktúry a princíp partnerstva funkčnej územnej jednotky, ktorý je postavený na vedúcom partnerovi, projektových a strategických partneroch zodpovedných za realizáciu integrovanej stratégie územného rozvoja miest a obcí.

**IROP prispeje k plneniu viacerých tematických cieľov:**

Tematický cieľ 3: Zvýšenie konkurencieschopnosti malých a stredných podnikov

Tematický cieľ 4: Podpora prechodu na nízkouhlíkové hospodárstvo vo všetkých sektoroch

Tematický cieľ 6: Ochrana životného prostredia a propagácia účinného využívania zdrojov

Tematický cieľ 7: Podpora udržateľnej dopravy a odstraňovanie prekážok v kľúčových sieťových infraštruktúrach

Tematický cieľ 9: Podpora začleňovania a boj proti chudobe

Tematický cieľ 10: Investovanie do vzdelania, zručností a celoživotného vzdelávania

**Možnosti presunu prostriedkov**

**BSK** zároveň **podporuje presun** prostriedkov medzi kategóriami regiónov **do 3 % národnej alokácie EFRR, ESF, ktoré budú smerované do menej rozvinutých oblastí BSK s cieľom vyrovnať subregionálne rozdiely medzi hlavným mestom SR Bratislava, okolím a vidiekom**. Konkrétne sa jedná o mestá a obce v okresoch Senec, Pezinok a Malacky s podobnými štrukturálnymi problémami ako zvyšok územia SR. Tieto prostriedky tiež umožnia riešenie špecifických otázok súvisiacich s osobitnou pozíciou Hlavného mesta SR Bratislavy.

Podobne **BSK podporuje presun prostriedkov na aktivity mimo oprávneného územia do 15 % z prioritnej osi národného operačného programu,** ktoré budú smerované do oblasti výskumu a inovácií, integrovanej dopravy, životného prostredia, E-governmentu a podpory vysokých škôl.

**Rozvinuté regióny EÚ, čiže aj BSK (HDP nad 90% priemeru EÚ27) budú v budúcom programovom období podporené vo výške 50 % spolufinancovania zo strany EÚ** na roky 2014-2020 - nie je však ešte rozhodnuté, v akej výške bude nastavené **národné spolufinancovanie**, čo je kľúčový faktor pre finálnu výšku spolufinancovania zo strany žiadateľov.

**Priority BSK v Integrovanom regionálnom operačnom programe**

**Prioritnou oblasťou BSK v IROP** **je dosiahnutie funkčného a konkurencieschopného regiónu** prostredníctvom realizácie **pro-rastovo zameraných aktivít a opatrení**:

* **Integrované územné investície miest a obcí BSK**

Integrované územné investície (IUI) budú predstavovať riešenia územného rozvoja prostredníctvom **komplexného integrovaného prístupu, pri využití viacfondového financovania aktivít**. Pomocou na seba nadväzujúcich aktivít a opatrení sa dosiahne komplexný rozvoj miest a obcí v regióne. Základným **predpokladom komplexného riešenia je prepojenie podpory rozvoja ľudských zdrojov s fyzickou obnovou budov, mestského prostredia a infraštruktúry**, pričom sa zdôrazňujú ciele ekologickej, ekonomickej ako aj sociálnej udržateľnosti.

* **Transformácia dlhodobej starostlivosti na malokapacitné centrá s kvalitnou zdravotnou a sociálnou starostlivosťou**

V oblasti sociálnej infraštruktúry je hlavným cieľom v súlade s politikou EÚ dosiahnuť postupnú **transformáciu a deinštitucionalizáciu existujúcej siete sociálnych zariadení**. BSK predstavuje **región s najvyšším podielom staršieho obyvateľstva a narastajúcimi nárokmi na objem i kvalitu poskytovanej starostlivosti**, preto je potrebné komplexne riešiť sociálnu starostlivosť novým prístupom zahŕňajúcim kombináciu špecializovaných služieb. Prostredníctvom IROP tak budú prostriedky smerované na podporu odborných terénnych pracovníkov a vytvorenie komplexného systému zdravotnej a sociálnej starostlivosti schopného zapojiť prostredie rodiny, prvky aktívneho života a celodennej starostlivosti.

* **Rozvoj COVP (Centrá odborného vzdelávania a prípravy) na Regionálne centrá odborných znalostí**

Regionálne centrá odborných znalostí budú predstavovať **systém komplexnej prípravy odborne vzdelaných absolventov pre potreby hospodárstva ako aj prírodovedných a technických univerzít v Bratislavskom kraji**. Cieľom je vytvorenie komplexných stredoškolských kampusov (s ubytovacími kapacitami) zabezpečujúcich teoretickú aj praktickú výučbu v spolupráci s podnikateľským sektorom a trhom práce, schopných poskytnúť priestor pre voľnočasové a športové aktivity slúžiace nie len pre študentov a učiteľov, ale aj pre širokú verejnosť**. Centrá sa tak stanú priamou súčasťou a nástrojom komunitného a územného rozvoja, je preto potrebné ich vnímať ako súčasť integrovanej územnej investície**. Cieľom BSK je vytvoriť prostredníctvom podpory z IROP 8 až 10 nových COVP, ktoré budú schopné pružne reagovať na potreby trhu práce v kontexte poskytovania služieb celoživotného vzdelávania.

* **Regionálny integrovaný dopravný systém**

Podpora rozvoja integrovanej dopravy (dobudovanie infraštruktúry BID – záchytné parkoviská, parkovacie domy, budovanie prestupných terminálov s inteligentným informačným systémom, nákup a osadenie predajných automatov, vodné prístaviská)

# Priority BSK v rámci národných operačných programov 2014-2020

# OP Infraštruktúra pre hospodársky rast a tvorbu pracovných miest

* Podpora rozvoja integrovanej dopravy (dobudovanie infraštruktúry BID – záchytné parkoviská, parkovacie domy, budovanie prestupných terminálov s inteligentným informačným systémom, nákup a osadenie predajných automatov, vodné prístaviská…) **– možnosť financovania cez IROP (regionálne hľadisko)**
* Rozvoj integrovanej, udržateľnej, ekologickej a dostupnej mestskej mobility (najmä využívaním verejnej dopravy, cyklistiky a chôdze, vnútrozemskej vodnej dopravy a multimodálnych liniek ako napr. rekonštrukcia infraštruktúry koľajovej dopravy, trolejbusového vedenia, nákup vozového parku – električky, trolejbusy, tram - train)
* Podpora transeurópskej dopravnej siete (TEN-T 17/18)
* Rozvoj a obnova interoperabilného železničného systému vysokej kvality vrátane modernizácie železničných staníc
* Posilnenie regionálnej mobility prostredníctvom prepojenia sekundárnych a terciárnych uzlov s infraštruktúrou TEN-T
* Zavádzanie a rozvoj Inteligentných dopravných systémov
* Investície do čerpacej a nabíjacej infraštruktúry pre nové vozidlá určené pre mestskú dopravu neprodukujúce emisie uhlíka

## OP Podnikateľské prostredie priaznivé pre inovácie

* Podpora výskumnej a inovačnej infraštruktúry (vedeckých parkov, centier excelentnosti)
* Podpora podnikateľských investícií do inovácií a výskumu najmä v oblastiach nových materiálov, IKT a biotechnológií
* Podpora aplikovaného výskumu
* Podpora klastrov, sietí, spin-offs / start-ups, inkubátorov
* Propagácia výsledkov výskumu

## OP Rast ľudského kapitálu a zlepšenie účasti na trhu práce

* Podpora proaktívnych služieb zamestnanosti
* Podpora podnikateľských zručností a podpora zakladania nových firiem a samostatnej zárobkovej činnosti
* Rozvoj MSP spojený s kreatívnym priemyslom, novými formami cestovného ruchu a so starnutím obyvateľstva
* Podpora celoživotného vzdelávania
* Predlžovanie zdravšieho pracovného života prostredníctvom navrhovania a vykonávania opatrení na podporu zdravého životného štýlu
* Podpora aktivít na zosúladenie pracovného a rodinného života
* Podpora aktivít na vytvorenie pracovných miest pre znevýhodnené skupiny obyvateľstva na trhu práce
* Boj proti diskriminácii z dôvodu pohlavia, rasy alebo etnického pôvodu, náboženstva alebo viery, zdravotného postihnutia, veku alebo sexuálnej orientácie
* Podpora zvyšovania relevantnosti a kvality programov vysokoškolského vzdelávania z hľadiska potrieb trhu práce

## OP Udržateľné a efektívne využívanie prírodných zdrojov

* Podpora výroby a distribúcie obnoviteľných a druhotných zdrojov energie
* Podpora energetickej efektívnosti, využitia energie z obnoviteľných zdrojov pre vykurovanie a chladenie vo verejných budovách, v sektore bývania a podnikoch
* Vývoj a zavedenie inteligentných distribučných systémov s nízkymi a strednými úrovňami napätia
* Investície do protipovodňovej ochrany, predchádzania škodám na zastavanom prostredí a inej infraštruktúre a zvyšovaniu ich odolnosti
* Riešenie významných potrieb investícií do sektora odpadu, separácie, recyklácie a vodného hospodárstva
* Ochrana a obnova biologickej diverzity, ochrana pôdy a obnova a podpora ekosystémových služieb vrátane NATURA 2000 a zelených infraštruktúr
* Podpora industriálneho prechodu smerom k hospodárstvu orientovanému na racionálne využívanie zdrojov a podpora zeleného rastu
* Podpora udržateľnej mestskej kanalizácie, opatrení na obnovu priepustnosti pôdy, obnovy kontaminovaných miest

## OP Moderná a profesionálna verejná správa

* Podpora IKT verejnej správy (e-government)
* Investície do inštitucionálnych kapacít a do efektivity verejnej správy a verejných služieb s ohľadom na reformy, lepšiu reguláciu a dobrú správu a podpora zavádzania protikorupčných opatrení
* Budovanie kapacít nositeľov politík zamestnanosti, vzdelávania, sociálnych politík a sektorových a územných stratégií za účelom prípravy a realizácie reforiem na národnej, regionálnej a miestnej úrovni
* Integrované IKT riešenia pre "inteligentné mestá", informácie pre spotrebiteľov a posilnenie ich postavenia

**OP Rozvoj vidieka**

* Podpora stratégií integrovaného miestneho rozvoja riadeného spoločenstvom prostredníctvom miestnych pracovných skupín a prípravy, realizácie a oživenia miestnych stratégií, ako je sociálne začleňovanie a materiálna a hospodárska obnova vidieckych spoločenstiev
* Vytváranie nových malých podnikov a podpora ďalších foriem tvorby pracovných miest vo vidieckych oblastiach, najmä prostredníctvom pomoci pre začatie podnikania pre mikropodniky a malé podniky vo vidieckych oblastiach s dôrazom na rozvoj agroturizmu
* Rozvoj samostatnej zárobkovej činnosti, podnikania a zakladania podnikov, najmä v oblastiach ekologického hospodárstva, udržateľného cestovného ruchu (vrátane striebornej ekonomiky)
* Ochrana, podpora a rozvoj kultúrneho a prírodného dedičstva, využitie kultúrnej infraštruktúry územia a zabezpečenie dostupnosti, investície do diverzifikácie miestnych hospodárstiev prostredníctvom ochrany a zhodnocovania kultúrneho dedičstva a krajiny
* Podpora investícií na prispôsobenie sa zmenám klímy s cieľom znižovania zraniteľnosti ekosystémov a zvýšenia ich odolnosti, predchádzania rizík a ich riadenia vrátane ochrany zdravia ľudí a znižovania budúceho tlaku na vodné zdroje
* **Technické zabezpečenie programu**
* Podpora princípu „Leader“ – miestny rozvoj prístupom zdola-nahor
* Min. 5% prostriedkov z EPFRV na princíp Leader v rámci Programu rozvoja vidieka
* Pre princíp Leader možná podpora vo výške 80% aj pre BSK
* Zamedziť obmedzeniam podpory BSK z národnej úrovne nad rámec regulatív EÚ
* Podpora integrovaného prístupu a MAS aj v Bratislavskom kraji (vrátane registrácie)
* Miestny rozvoj -  nástroj pre podporu vidieka, podpora mladých farmárov a malých fariem
* Potreba otvorených priebežných výziev

**OP Vodné hospodárstvo**

* Rozvoj podnikov, podnikateľských zručností a podnikania v oblasti rybného hospodárstva a akvakultúry v záujme zvýšenia ich konkurencieschopnosti, životaschopnosti a udržateľnosti
* Investície do akvakultúry s vysokou úrovňou ochrany životného prostredia a poskytovanie služieb v oblasti životného prostredia

V nadväznosti na možnosti, ktoré vytvára európska regulatíva (čl. 60.2 návrhu všeobecného nariadenia) - možnosť použitia prostriedkov na aktivity mimo oprávneného územia operačného programu v prípade ich potreby pre naplnenie cieľov daného programu až do výšky 15% prioritnej osi, má ambíciu pre územie BSK uchádzať sa o podporu.

**Navrhované sektorové operačné programy zatiaľ neboli predložené na pripomienkovanie.**

**Všetky pozície BSK sú predmetom vyjednávania.**

**Pozícia BSK v rámci cezhraničnej spolupráce**

V programovom období 2014 – 2020 BSK navrhujeme zachovať súčasné programy cezhraničnej spolupráce SK – AT, SK – HU a participovať ako pridružený región na cezhraničnej spolupráci SK – CZ. **Obsah jednotlivých programov cezhraničnej spolupráce bude výsledkom bilaterálnych rokovaní RO so spoločnými sekretariátmi a stanovený podľa špecifík jednotlivých prihraničných území SR.** **Podmienkou Európskej komisie je výber 4+1 tematických cieľov, v rámci Stratégie EÚ 2020, ktoré by mali byť financované z EFRR**.

**Európska územná spolupráca** je podporovaná **z EFRR (3,48% finančných zdrojov), t.j. 11,7 mld. eur.**

**Návrh pre rozdelenie finančných prostriedkov v rámci Európskej územnej spolupráce:**

* 1. 73,24 % (t. j. spolu **8 569 000 003 EUR) na cezhraničnú spoluprácu**; regióny NUTS 3 (SK-AT, SK-HU, SK-CZ, SK-PL),
  2. 20,78 % (t. j. spolu **2 431 000 001 EUR) na nadnárodnú spoluprácu**; regióny NUTS 2 (program Strednej Európy a Juhovýchodnej Európy),
  3. 5,98 % (t. j. spolu **700 000 000 EUR) na medziregionálnu spoluprácu**; celé územie EÚ (INTERACT, INTERGER IVC, ESPON, URBACT).

**Spolufinancovanie** (zo strany EK) pri európskej územnej spolupráci **nebude vyššie ako 75%.** Ešte stále sa vedú negociácie o uchovaní spolufinancovania 85%, tak ako to bolo v programovom období 2007-2013.

**Z 11 tematických úloh** navrhnutých EK sa pre **(tematická koncentrácia ETS)** každý program cezhraničnej spolupráce **vyberú** **najviac 4 + 1 tematické ciele**;

**Cezhraničná spolupráca SK – AT / SK-HU**

**Bratislavský samosprávny kraj s ohľadom na svoje priority, súčasné aktivity a zámery v budúcom programovom období presadzuje výber nasledujúcich tematických cieľov**:

* č. 1. Posilnenie výskumu, technologického rozvoja a inovácií;
* č. 6. Ochrana životného prostredia a podpora efektívneho využívania zdrojov;
* č. 7. Podpora trvalo udržateľnej dopravy a odstraňovanie prekážok v kľúčových dopravných sieťach;
* č. 10. Investície do vzdelávania, schopností a celoživotného vzdelávania;
* č. 11. Podporovanie inštitucionálnych kapacít a efektívnej verejnej správy;

**Cezhraničná spolupráca SK - CZ**

**V súvislosti s prípravou nového programového obdobia EÚ 2014-2020 v kontexte kohéznej politiky EÚ a cezhraničnej spolupráce má Bratislavský samosprávny kraj záujem participovať ako pridružený región v rámci budúceho Programu cezhraničnej spolupráce Slovenská republika – Česká republika.**

**BSK s ohľadom na svoje priority, súčasné aktivity a zámery v budúcom programovom období presadzuje výber nasledujúcich tematických cieľov**:

* č. 1 Posilnenie výskumu, technologického rozvoja a inovácií;
* č. 6. Ochrana životného prostredia a podpora efektívneho využívania zdrojov;
* č. 7 Podpora trvalo udržateľnej dopravy a odstraňovanie prekážok v kľúčových dopravných sieťach;
* č. 10. Investície do vzdelávania, schopností a celoživotného vzdelávania;
* č. 11. Podporovanie inštitucionálnych kapacít a efektívnej verejnej správy;

V prípade, že bude prijatí návrh Nariadenia o európskej územnej spolupráci môže Riadiaci orgán uznať, že celá operácia alebo jej časť sa vykonáva **mimo časti programovej oblasti** na území Únie za predpokladu, že sú splnené tieto podmienky:

* operácia je na prospech celej programovej oblasti;
* celková suma pridelená v rámci programu spolupráce na operácie vykonávané mimo časti programovej oblasti na území Únie nepresiahne **20 %** pomoci z Európskeho fondu regionálneho rozvoja na úrovni programu.

BSK vidí prínos takéhoto pridruženia v rámci cezhraničného programu SK – CZ, z hľadiska blízkosti polohy Bratislavského samosprávneho kraja k spoločnej hranici Slovenskej a Českej republiky. Bratislavský samosprávny kraj ma navyše nadviazanú zmluvnú spoluprácu s Juhomoravským krajom a rovnako intenzívne spolupracuje aj s Trnavským samosprávnym krajom, mestom Brno, a to nielen v rámci spoločných priorít a aktivít regiónu Centrope.

Takéto pridruženie by zároveň zabránilo podávaniu duplicitných projektov a implementovaniu aktivít v rámci programov cezhraničnej spolupráce Slovenskej republiky s Rakúskou, Českou a Maďarskou republikou.

Potenciál pre spoluprácu vidí BSK v oblasti inovácii, vedy, výskumu a technológii, v spolupráci malých a stredných podnikov so vzdelávacími inštitúciami - **stredné odborné školy a univerzity** a verejnými inštitúciami ako zriaďovateľmi škôl, a to napríklad formou vytvárania **centier odborného výcviku** (prepojenie školy s praxou), ktoré BSK už realizuje. Tým sa zabezpečí adekvátna pripravenosť absolventov pre potreby **spoločného trhu práce** všetkých zainteresovaných regiónov, čím môže byť umožnená aj následná pracovná mobilita.

**Pozícia BSK pre zlepšenie implementácie projektov a čerpania eurofondov v novom programovom období v rámci cezhraničnej spolupráce:**

* Aktívna spolupráca s orgánmi samospráv a štátnych inštitúcií pri príprave nového programového obdobia, príprava na prvé oficiálne stretnutie pracovnej skupiny k programovému obdobiu 2014-2020.
* Delenie 50:50 z národných alokácií na program
* 75% EFRR spolufinancovanie pre všetky regióny (snaha o navýšenie na 85%)
* 15% z celkových výdavkov projektu na personálne výdavky (interný a externý zamestnanci projektu)
* Ciele 1, 6, 7, 10 a 11 na mikroprojekty
* Zavedenie systému predfinancovania projektov (20% - 30% po podpise NFP ako 1. zálohová platba)
* Zjednotenie systému oprávnenosti výdavkov
* Zosúladenie postupov v rámci prvostupňovej kontroly (FLC)
* Zavedenie mikroprojektov (max. 10 000,- EUR) – (zabránenie umelému navyšovaniu rozpočtov projektov = vyššia efektívnosť) – aj na investičné projekty
* Oprávnená výška NFP bude limitovaná zdrojmi vo výzve (max. na celú výzvu ohraničený limit a zároveň dolné ohraničenie projektov)
* Strategické projekty bez limitov (priamo zadefinované v Programe)
* Oprávnené investičné projekty
* Oprávnenosť MAS a EZÚS
* Povinnosť konzultácií žiadateľov na župách
* Vytvorenie regionálneho bodu programu bližšie k žiadateľom (Bratislava/Trnava), čím by sa uľahčila možnosť získania informácií, urýchlil proces tvorby projektov, zvýšil záujem o podporu z predmetného programu - Info bod na každej župe (relevantné pre SK – HU)

**Pozícia BSK v rámci nadnárodnej spolupráce**

S cieľom komplexného rozvoja územia BSK bola v priebehu roka 2012 spracovaná analytická štúdia **“Analýza potenciálu projektovej spolupráce v rámci operačných programov Juhovýchodná Európa a Stredná Európa“** v rámci ktorej bolo pre nové programové obdobie 2014-2020 vytvorených 20 projektových zámerov na základe stanovených priorít BSK. Momentálne prebieha predstavovanie projektových zámerov potenciálnym partnerom v rámci oprávnenosti územia jednotlivých programov.

**Operačný program INTERACT II v procese prípravy programového obdobia 2014 - 2020**

OP INTERACT II sa otázke prípravy nového programového obdobia po prvýkrát venoval počas 7. stretnutia národných kontaktných bodov a 8. zasadnutia monitorovacieho výboru 9. - 10.11.2011 v Budapešti. V priebehu uvedených stretnutí bola pozornosť zameraná najmä na diskusiu o nových aktéroch, ktorí môžu byť prínosom pre operačný program v budúcnosti a o nových cieľových skupinách. Nosnou cieľovou skupinou by mali aj v nasledujúcom období zostať programy Európskej územnej spolupráce, pričom však je dôležité zamerať sa aj na nové cieľové skupiny za účelom dosiahnutia vyššieho vplyvu Európskej územnej spolupráce. Na uvedenom monitorovacom výbore boli dohodnuté princípy vytvorenia programovacej skupiny, tzv. Programming Task Force t. j. skupiny zloženej zo zástupcov krajín, zapojených do OP INTERACT II, ktorá má na starosti prípravu OP INTERACT III pre programové obdobie 2014 - 2020. Zároveň monitorovací výbor schválil mandát pre RO, aby začal programovací proces, vytvorenie programovacej skupiny, návrh časového harmonogramu prípravy operačného programu a hradil výdavky spojené s programovaním.

Dňa 29.05.2012 sa uskutočnilo prvé stretnutie programovacej skupiny, v ktorej je zastúpených 10 krajín zapojených do OP INTERACT II. Na uvedenom stretnutí boli dohodnuté princípy práce v rámci programovacej skupiny a zaznel návrh, aby bol OP INTERACT III 2014 - 2020 vypracovaný interne zamestnancami OP INTERACT II (uvedený návrh monitorovací výbor dňa 30.05.2012 schválil). Programovacia skupina zároveň požiadala riadiaci orgán o vypracovanie koncepčného dokumentu, ktorý bude tvoriť základ budúceho operačného programu. Na zasadnutí sa taktiež diskutovalo o prvom návrhu špecifikácie podkladov pre ex ante hodnotenie.

V druhej polovici roku 2012, konkrétne v septembri a novembri sa uskutočnili dve zasadnutia programovacej skupiny. Na stretnutí v dňoch 18. - 19.09.2012 v Bruseli bol prediskutovaný prvý návrh koncepčného dokumentu tzv. INTERACT III 2014-2020 Orientation Paper, jednotlivé kroky programovacieho procesu a revidovaná špecifikácia podkladov pre ex ante hodnotenie. Počas tretieho zasadnutia programovej skupiny dňa 07.11.2012 v Kodani pokračovala diskusia ku koncepčnému dokumentu, ktorý RO rozšíril a dopracoval na základe predložených pripomienok. Taktiež sa diskutovalo o budúcej riadiacej štruktúre a možnostiach, ako zlepšiť a zefektívniť systém práce v rámci OP INTERACT III.

Listom zo dňa 11. 09. 2012 riadiaci orgán OP INTERACT II vyzval všetky členské krajiny EÚ, Chorvátsko, Nórsko a Švajčiarsko, aby v termíne do 15. 01. 2013 vyjadrili svoj záujem o prevzatie funkcií riadiaceho orgánu. Bratislavský samosprávny kraj ako súčasný riadiaci orgán má záujem vykonávať túto úlohu aj v programovom období 2014 - 2020, v záujme zabezpečenia rovnosti príležitostí však boli oslovené s možnosťou uchádzať sa o tento post všetky vyššie uvedené krajiny. V uvedenom termíne žiadna z krajín, zapojených do OP INTERACT II nevyjadrila svoj záujem o vykonávanie funkcií RO, a jediným kandidátom je Bratislavský samosprávny kraj. MV má o pridelení RO rozhodnúť počas svojho zasadnutia dňa 30.05.2013 na Cypre.

V súvislosti s kandidatúrou Bratislavského samosprávneho kraja na post riadiaceho orgánu OP INTERACT III 2014 - 2020 obdržal predseda BSK Pavol Frešo list od ministra financií SR Petra Kažimíra zo dňa 29. 10. 2012, v ktorom minister financií zhodnotil doterajšiu spoluprácu ako prínosnú, profesionálnu a korektnú, a zároveň privítal možnosť spolupráce na implementácii OP INTERACT III v programovom období 2014 - 2020 v pozícii certifikačného orgánu a orgánu auditu.

Vláda Slovenskej republiky na svojom zasadnutí dňa 20.03.2013 prijala uznesenie č. 138/2013, v ktorom odporúča „uchádzať sa Bratislavskému samosprávnemu kraju o mandát riadiaceho orgánu pre operačný program INTERACT III v rámci cieľa ETS pre programové obdobie 2014 – 2020“.