**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

19. apríla 2013

**Návrh zámeru**

**rekonštrukcie a zriadenia Bezpečného ženského domu v partnerstve s občianskym združením** **na území  Bratislavského samosprávneho kraja**

Materiál predkladá: Materiál obsahuje:

PhDr. Gabriella Németh 1. Návrh uznesenia

podpredsedníčka 2. Návrh zámeru

Bratislavského samosprávneho kraja 3. Stanoviská komisií

Zodpovedný:

Mgr. Michaela Šopová

riaditeľka odboru sociálnych vecí

Spracovatelia:

Mgr. Michaela Šopová, riaditeľka odboru sociálnych vecí

PhDr. Marica Šiková, vedúca oddelenia sociálnej pomoci

PhDr. Katarína Janíková, PhD., referentka oddelenia sociálnej pomoci

Ing. Peter Vojtko, vedúci oddelenia investičných činností

Mgr. Barbora Lukáčová, riaditeľka odboru stratégie a riadenia projektov

Bratislava

apríl 2013

Návrh uznesenia

**UZNESENIE č. ........... / 2013**

zo dňa 19. 04. 2013

Zastupiteľstvo Bratislavského samosprávneho kraja po prerokovaní materiálu

1. **schvaľuje**

návrh zámeru rekonštrukcie a zriadenia Bezpečného ženského domu v partnerstve s občianskym združením DOMOV – DÚHA, Pavlovova 5, 821 08 Bratislava, IČO 308 548 65 na území Bratislavského samosprávneho kraja

1. **ukladá**

riaditeľovi Úradu Bratislavského samosprávneho kraja

B.1. zabezpečiť vyčlenenie finančných prostriedkov v rozpočte Bratislavského samosprávneho kraja na vypracovanie projektovej dokumentácie vrátane výkazu výmer na realizáciu potrebných stavebných úprav a rekonštrukcie rodinného domu na ul. Kľukatá 36, Bratislava, vo výške 12 000 EUR

Termín: 15.05.2013

B.2. zabezpečiť vyčlenenie finančných prostriedkov v rozpočte Bratislavského samosprávneho kraja na financovanie projektových aktivít v rokoch 2013-2015 vo výške 287 500 EUR, pričom povinné spolufinancovanie Bratislavského samosprávneho kraja je v minimálnej výške 37 500 EUR, t. j. 15% v zmysle pravidiel programu Nórskeho finančného mechanizmu 2009-2014

Termín: 31.12.2013

**D ô v o d o v á s p r á v a**

Bratislavský samosprávny kraj (ďalej len „BSK“) pri plnení úloh vyplývajúcich z jeho pôsobností využíva rôzne formy a nástroje, dodržiavajúc pri tom platnú legislatívu a individuálny prístup ku každému občanovi. V oblasti sociálnej politiky na tento účel a v súlade s národnými prioritami rozvoja sociálnych služieb vypracúva a schvaľuje koncepciu rozvoja sociálnych služieb, v ktorej zohľadňuje miestne špecifiká a potreby obyvateľov vo svojom územnom obvode a zabezpečuje tvorbu a plnenie sociálnych programov zameraných na ochranu práv a právom chránených záujmov detí a na predchádzanie a zamedzenie nárastu sociálno-patologických javov na svojom území.

V súlade so zákonom č. 448/2008 Z. z. o sociálnych službách a o zmene a doplnení zákona č. 455/1997 Zb. o živnostenskom podnikaní (živnostenský zákon) v znení neskorších predpisov, BSK svoje aktivity a činnosti zameriava okrem iného i na pomoc fyzickým osobám a rodinám, ktoré sa ocitli v krízovej sociálnej situácii. Takýmito fyzickými osobami sú aj ženy, na ktorých je páchané násilie, resp., ktoré sú obeťou domáceho násilia a ich deti. Násilie páchané na ženách má závažné spoločenské príčiny a dôsledky, preto BSK aj v tejto oblasti vyvíja a realizuje činnosti, ktoré smerujú k jeho prevencii a eliminácii.

V záujme riešenia problematiky násilia páchaného na ženách a ich deťoch v BSK, odbor sociálnych vecí v súlade s Národným akčným plánom na prevenciu a elimináciu násilia páchaného na ženách na roky 2009-2012, schváleným vládou SR, vypracoval Regionálny akčný plán na prevenciu a elimináciu násilia páchaného na ženách pre Bratislavský kraj (ďalej len „RAP BSK“) na roky 2011-2013. BSK ako jediný samosprávny kraj má vytvorenú pracovnú skupinu RAP BSK, ktorej členovia- predstavitelia miestnej správy, neštátnych subjektov zaoberajúcich sa problematikou násilia, policajného zboru, úradov práce, sociálnych vecí a rodiny, Obvodného úradu Bratislava, Magistrátu hlavného mesta SR Bratislavy a Ministerstva práce, sociálnych vecí a rodiny Slovenskej republiky, realizujú úlohy zamerané na prevenciu a elimináciu násilia páchaného na ženách a ich deťoch.

Za dôležitý krok k skvalitneniu pomoci ženám a ich deťom, na ktorých je páchané násilie, BSK považuje zriadenie „Bezpečného ženského domu“, ktorý bude primeranejšie zohľadňovať špecifické a diverzifikované potreby tejto cieľovej skupiny, ako napríklad bezpečné bývanie, ochranu a pomoc pri uplatňovaní práv a právom chránených záujmov, odborné sociálne poradenstvo a pod. Z tohto dôvodu BSK prijal možnosť zapojiť sa do Výzvy Úradu vlády Slovenskej republiky na čerpanie finančných prostriedkov z Nórskeho finančného mechanizmu 2009-2014, programu SK 09 Domáce a rodovo podmienené násilie, ktorého cieľom je znížiť výskyt rodovo podmieneného násilia a znížiť výskyt domáceho násilia. Výsledkom programu je aj vybudovanie nových služieb určených špecificky pre ženy ohrozené násilím a zažívajúcich násilie a ich deti – bezpečné ženské domy.

V nadväznosti na hore uvedené je zrejmé, že je verejným záujmom, aby BSK zameriaval svoje aktivity aj na pomoc fyzickým osobám a rodinám, ktoré sa ocitli v krízovej sociálnej situácii, pričom takýmito osobami sú aj ženy, na ktorých je páchané násilie, resp., ktoré sú obeťou domáceho násilia. Samotná realizácia projektu predpokladá upraviť právny vzťah občianskeho združenia DOMOV – DÚHA, Pavlovova 5, 821 08 Bratislava, IČO 308 548 65, ktorý bude prevádzkovať Bezpečný ženský dom v rámci projektu v budove, ktorá je vo vlastníctve BSK, nájomnou zmluvou.

Podľa § 9a ods. 9 písm. c) zákona č. 446/2001 Z.z. o majetku vyšších územných celkov v znení neskorších predpisov o nájmoch majetku vyššieho územného celku z dôvodu hodného osobitného zreteľa rozhodne zastupiteľstvo vyššieho územného celku trojpätinovou väčšinou všetkých poslancov.

Bližšie informácie o zámere rekonštrukcie a zriadenia Bezpečného ženského domu na území BSK sú uvedené v samotnom návrhu predmetného zámeru.

**Návrh zámeru**

**na rekonštrukciu a zriadenie Bezpečného ženského domu v partnerstve s občianskym združením na území  Bratislavského samosprávneho kraja.**

**Miesto realizácie projektu:**

objekt (rodinný dom) v správe Bratislavského samosprávneho kraja (ďalej len „BSK“), Kľukatá 36, Bratislava. V objekte bolo do roku 2010 zriadené zariadenie pestúnskej starostlivosti.

**Cieľová skupina:**

ženy, na ktorých je páchané násilie. resp., ktoré sú obeťou domáceho násilia a ich deti

**Finančné krytie:**

1. Vypracovanie projektovej dokumentácie vrátane výkazu výmer: 12 000 EUR
2. Výška finančného príspevku na projektové aktivity: 287 500 EUR (grantová miera 85% z Nórskeho finančného mechanizmu + 15% spolufinancovanie z rozpočtu BSK)

**Stručný popis zámeru:**

Oprávneným žiadateľom na čerpanie finančných prostriedkov z Nórskeho finančného mechanizmu 2009-2014, programu SK 09 Domáce a rodovo podmienené násilie, bude registrovaný poskytovateľ sociálnej služby. V zmysle zákona č. 448/2008 Z.z. o sociálnych službách a o zmene a doplnení zákona č. 455/1997 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“), je vyšší územný celok poskytovateľom sociálnej služby, len ak poskytuje základné sociálne poradenstvo. V súlade so zákonom o sociálnych službách sa vyšší územný celok ako poskytovateľ základného sociálneho poradenstva nezapisuje do registra poskytovateľov sociálnej služby. Z tohto dôvodu BSK nie je na čerpanie finančných prostriedkov z Nórskeho finančného mechanizmu 2009-2014, programu SK 09 Domáce a rodovo podmienené násilie, na vybudovanie bezpečného ženského domu oprávneným žiadateľom. Nakoľko o vybudovanie bezpečného ženského domu má BSK eminentný záujem, do projektu sa zapojí ako partner oprávneného žiadateľa - občianskeho združenia registrovaného ako poskytovateľ sociálnych služieb.

Na základe záverov pracovných stretnutí s potenciálnymi oprávnenými žiadateľmi, ktorí majú v oblasti pomoci ženám, na ktorých je páchané násilie, resp. ktoré sú obeťami násilia, dlhodobé skúsenosti, žiadateľom o grant na vybudovanie bezpečného ženského domu na území BSK bude občianske združenie DOMOV-DÚHA, Pavlovova 5, 821 08 Bratislava, IČO 308 548 65, ktoré je v súčasnosti zriaďovateľom krízového strediska. BSK ako partner má záujem z poskytnutého grantu čerpať finančné prostriedky na rekonštrukciu a zriadenie bezpečného ženského domu v objekte rodinného domu na Kľukatej ulici 36, v Bratislave (dom sa do roku 2010 využíval ako zariadenie pestúnskej starostlivosti), ktorý je v správe BSK. Objekt je v súčasnosti v nevyhovujúcom technickom a stavebnom stave. Následne po rekonštrukcii tohto objektu a zriadenia bezpečného ženského domu, BSK prenajme občianskemu združeniu DOMOV-DÚHA objekt za účelom jeho prevádzky.

Okrem 15% spolufinancovania BSK na svoje náklady zabezpečí vypracovanie projektovej dokumentácie vrátane výkazu výmer na realizáciu potrebných stavebných úprav a rekonštrukcie rodinného domu na ul. Kľukatá 36, Bratislava.

**Stanoviská komisií Zastupiteľstva BSK**

1. **Bod: „Návrh zámeru na rekonštrukciu a zriadenie Bezpečného ženského domu v partnerstve s občianskym združením na území  Bratislavského samosprávneho kraja.“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí | Komisia predložený materiál odporúča bez pripomienok na zasadnutie Z BSK | Prítomní 4  Za 4  Proti 0  Zdržal 0 |  |  |
| Komisia dopravy | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Komisia európskych záležitostí, regionálnej spolupráce a cestovného ruchu | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Komisia kultúry | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Komisia regionálneho rozvoja, územného plánovania a životného prostredia | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Komisia školstva, športu a mládeže | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Finančná komisia | Komisia odporúča Z BSK schváliť návrh predloženého materiálu | Prítomní 4  Za 4  Proti 0  Zdržal 0 |  |  |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.

V Bratislave dňa 04.04.2013