**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

19. apríla 2013

**Informácia**

**o činnosti krajskej organizácie cestovného ruchu Turizmus regiónu Bratislava / Bratislava Region Tourism za rok 2012**

Materiál predkladá: Materiál obsahuje:

JUDr. Ivo Nesrovnal 1. Návrh uznesenia

Podpredseda BSK 2. Dôvodová správa

3. Výročná správa 2012

Zodpovedný:

Ing. Alžbeta Melicharová

Výkonný riaditeľ

Spracovateľ:

Ing. Zita Schneiderová, oddelenie CR

JUDr. Daniela Šurinová, kancelária predsedu

PhDr. Tomáš Koniar, PhD., Turizmus regiónu Bratislava

Mgr. Ondrej Bednár, Turizmus regiónu Bratislava

Bratislava

apríl 2013

Návrh uznesenia

**UZNESENIE č. ........... / 2013**

19. 04. 2013

Zastupiteľstvo Bratislavského samosprávneho kraja po prerokovaní materiálu

1. **b e r i e n a v e d o m i e**

Informáciu o činnosti krajskej organizácie cestovného ruchu Turizmus regiónu Bratislava / Bratislava Region Tourism za rok 2012.

**D ô v o d o v á s p r á v a**

Dňa 27.01.2012 Zastupiteľstvo Bratislavského samosprávneho kraja uznesením č. 10  súhlasilo so vznikom krajskej organizácie cestovného ruchu (KOCR) a s návrhom zakladateľskej zmluvy a stanov v zmysle zákona č. 91/2010 Z. z. o podpore cestovného ruchu v znení neskorších predpisov, schválilo v bode B.1. členstvo Bratislavského samosprávneho kraja v krajskej organizácii cestovného ruchu, v bode B.2. - vytvorenie programu 1.6, v bode B.3. presun pomernej časti bežných výdavkov v rozpočte na rok 2012 z programu 4 vo výške 154 000,- eur, z programu 13 vo výške 75 000,- eur, z prvku 3.3.2 vo výške 25 000,- eur na podprogram 1.6. a v bode B.4. členský príspevok BSK do organizácie na rok 2012 vo výške 254 000,- eur z podprogramu 1.6. V časti C poverilo predsedu Bratislavského samosprávneho kraja zvolaním ustanovujúceho valného zhromaždenia, založením krajskej organizácie cestovného ruchu a nominovaním zástupcu Bratislavského samosprávneho kraja na ustanovujúcom valnom zhromaždení za predsedu krajskej organizácie CR. V časti D uložilo riaditeľovi úradu zabezpečiť registráciu krajskej organizácie cestovného ruchu na Ministerstve dopravy, výstavby a regionálneho rozvoja Slovenskej republiky a presun dotknutých činností oddelenia cestovného ruchu vrátané transferu pomernej časti finančných príspevkov vo forme členského pre obdobie od 15.3.2012 do konca roka 2012 s termínom plnenia 14.3.2012.

Všetky body uvedeného uznesenia boli riadne a včas zrealizované, o čom bolo Zastupiteľstvo BSK priebežne informované v materiáloch o plnení uznesení Z BSK.

Krajská organizácia cestovného ruchu Turizmus regiónu Bratislava / Bratislava Region Tourism bola založená zakladateľskou zmluvou dňa **13.02.2012** na **ustanovujúcom valnom zhromaždení Bratislavským samosprávnym krajom a oblastnou organizáciou cestovného ruchu Bratislavská organizácia cestovného ruchu** (Bratislava Tourist Board), na ktorom boli schválené Stanovy krajskej organizácie, výška členského príspevku a orgány krajskej organizácie ako predseda a výkonný riaditeľ. Za predsedu bol nominovaný a zvolený podpredseda BSK JUDr. Ivo Nesrovnal. Za výkonnú riaditeľku bola zvolená Ing. Alžbeta Melicharová.

Krajská organizácia cestovného ruchu **Turizmus regiónu Bratislava** vznikla **15.02.2012** registráciou na Ministerstve dopravy, výstavby a regionálneho rozvoja SR pod č. 08557/2012/SCR a bola zapísaná do zoznamu krajských organizácií cestovného ruchu.

BRT dňa **12.04.2012** podala na Ministerstve dopravy, výstavby a regionálneho rozvoja Slovenskej republiky žiadosť spolu s projektom, ktorým sa uchádzala o dotáciu. **Dotácia bola dňa 30.7.2012 pripísaná** na samostatný dotačný účet BRT.

Zasadnutie valného zhromaždenia členov krajskej organizácie cestovného ruchu Turizmus regiónu Bratislava / Bratislava Region Tourism sa uskutočnilo v roku 2012 trikrát (február, apríl, september 2012). Na aprílovom zasadnutí valného zhromaždenia bol odsúhlasený vstup oblastnej organizácie cestovného ruchu Región Senec, ktorá sa stala členom krajskej organizácie CR.

Krajská organizácia CR zverejňuje relevantné dokumenty o zasadnutí valného zhromaždenia a aktivitách Turizmus regiónu Bratislava na webovej stránke úradu BSK <http://www.bratislavskykraj.sk/zakladne-dokumenty.aspx>. Postupne budú tieto správy a dokumenty zverejňované aj na novej webovej stránke destinácie Bratislava región <http://www.tourismbratislava.com/>. Zverejnená je i **Výročná správa 2012 krajskej organizácie CR Turizmus regiónu Bratislava, ktorá bola schválená valným zhromaždením 25.2.20013 a tvorí prílohu predkladaného materiálu „Informácia o činnosti krajskej organizácie cestovného ruchu Turizmus regiónu Bratislava / Bratislava Region Tourism za rok 2012“**

Opodstatnenosť existencie krajskej organizácie cestovného ruchu **Turizmus regiónu Bratislava / Bratislava Region Tourism** dokazujú i štatistické ukazovatele. Minulý rok sa prvý krát počet návštevníkov Bratislavského kraja dostal na úroveň predkrízového roku 2008, dokonca ju mierne prekročil.

Celkový počet návštevníkov v Bratislavskom kraji sa oproti roku 2011 **zvýšil o 7,6 %,** v roku 2012 celkovo navštívilo Bratislavský kraj 939 328 osôb, z toho zo zahraničia 601 850 osôb, čo je 64% z celkového počtu návštevníkov.

Celkový počet prenocovaní v roku 2012 dosiahol počet 1 073 480, čo je oproti roku 2011 **nárast o 6,6%.**

Na týchto pozitívnych výsledkoch Bratislavského kraja sa najviac podieľal okres Senec, kde pôsobí člen krajskej organizácie, a to oblastná organizácia CR Región Senec.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ŠTATISTICKÉ ÚDAJE V OBLASTI CESTOVNÉHO RUCHU V BRATISLAVSKOM KRAJI** | | | | | | | | | |
| **rok 2012 - 2011 Zdroj: Štatistický úrad SR** | | | | | |  |  |  |  |
|  | | | | | |  |  |  |  |
|  | **rok 2012** | rok 2011 | Zmena v % | **rok 2012** | rok 2011 | Zmena v % | **rok 2012** | rok 2011 | Zmena v % |
| **Počet návštevníkov v ubyt. zariadeniach** | **Počet návštevníkov celkom** | | | **→ z toho domáci návštevníci** | | | **→ z toho zahraniční návštevníci** | | |
| **Bratislavský kraj celkom** | **939 328** | **879 878** | **6,8** | **337 478** | **320 614** | **5,3** | **601 850** | **559 264** | **7,6** |
| *BRATISLAVA CELKOM* | *823 412* | *775 589* | *6,2* | *265 259* | *254 125* | *4,4* | *558 153* | *521 464* | *7,0* |
| okres Malacky | 15 199 | 17 310 | -12,2 | 6 532 | 6 176 | 5,8 | 8 667 | 11 134 | -22,2 |
| okres Pezinok | 41 795 | 42 661 | -2,0 | 33 666 | 35 394 | -4,9 | 8 129 | 7 267 | 11,9 |
| okres Senec | 58 922 | 44 318 | 33,0 | 32 021 | 24 919 | 28,5 | 26 901 | 19 399 | 38,7 |
|  | | | | | | | | | |
| **Počet prenocovaní v ubyt. zariadeniach** | **Počet prenocovaní celkom** | | | **→ z toho domáci návštevníci** | | | **→ z toho zahraniční návštevníci** | | |
| **Bratislavský kraj celkom** | **1 961 389** | **1 743 196** | **12,5** | **887 909** | **735 778** | **20,7** | **1 073 480** | **1 007 418** | **6,6** |
| *BRATISLAVA CELKOM* | *1 722 958* | *1 526 549* | *12,9* | *757 547* | *612 034* | *23,8* | *965 411* | *914 515* | *5,6* |
| okres Malacky | 34 233 | 40 909 | -16,3 | 13 903 | 14 136 | -1,6 | 20 330 | 26 773 | -24,1 |
| okres Pezinok | 74 805 | 76 332 | -2,0 | 58 295 | 62 660 | -7,0 | 16 510 | 13 672 | 20,8 |
| okres Senec | 129 393 | 99 406 | 30,2 | 58 164 | 46 948 | 23,9 | 71 229 | 52 458 | 35,8 |

Priemerný počet prenocovaní návštevníkov Bratislavského kraja **narástol o 5%**, z dvoch nocí na 2,1 noci, pričom na tomto náraste sa najviac podieľali domáci návštevníci, ktorých priemerný počet prenocovaní vzrástol až o 13%.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Priemerný počet prenocovaní v ubyt. zar.** | **Priemerný počet prenocovaní** | | | **→ z toho domáci návštevníci** | | | **→ z toho zahraniční návštevníci** | | |
| **Bratislavský kraj celkom** | **2,1** | **2,0** | 5,0 | **2,6** | **2,3** | 13,0 | **1,8** | **1,8** | 0,0 |

Činnosť a hospodárenie krajskej organizácie **Turizmus regiónu Bratislava** **/ Bratislava Region Tourism** spadá pod viacero **kontrolných mechanizmov a inštitúcií.**

Podľa Stanov vedie táto organizácia účtovníctvo podľa zákona č. 431/2002 Z. z. o účtovníctve v znení neskorších predpisov a Opatrení Ministerstva financií Slovenskej republiky. Účtuje v sústave podvojného účtovníctva určeného pre účtovné jednotky, ktoré nie sú založené alebo zriadené na účel podnikania. Krajská organizácia vedie vo svojom účtovníctve oddelene výnosy a náklady spojené s hlavnou činnosťou súvisiacou s rozvojom cestovného ruchu a výnosy a náklady na jej prevádzkovú činnosť. Krajská organizácia **postupuje pri hospodárení s prostriedkami dotácie podľa zákona č. 523/2004 Z**. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Krajská organizácia postupuje **pri obstarávaní zákaziek podľa zákona č. 25/2006 Z. z.** o verejnom obstarávaní a o zmene a doplnení niektorých zákonov v znení neskorších predpisov. Krajská organizácia postupuje pri hospodárení v súlade s pravidlami hospodárenia schválenými valným zhromaždením krajskej organizácie. **Kontrolu hospodárenia krajskej organizácie s verejnými prostriedkami sú oprávnené vykonať hlavný kontrolór Bratislavského samosprávneho kraja v zmysle zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov vo vzťahu k členským príspevkom, Najvyšší kontrolný úrad v zmysle zákon č. 39/1993 Z. z. o Najvyššom kontrolnom úrade Slovenskej republiky v znení neskorších predpisov vo vzťahu k dotáciám a členským príspevkom, Ministerstvo dopravy, výstavby a regionálneho rozvoja Slovenskej republiky v zmysle zákona o podpore cestovného ruchu a Ministerstvo financií Slovenskej republiky v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov vo vzťahu k dotáciám.**

V súlade so zákonom č. 91/2010 Z.z. o podpore cestovného ruchu sa činnosť krajskej organizácie CR Turizmus regiónu Bratislava zameriava na **destinačný manažment a marketing destinácie Bratislava región** na domácom a zahraničných trhoch cestovného ruchu. Tieto činnosti boli organizácii presunuté z oddelenia cestovného ruchu úradu BSK.

PRÁCA ODDELENIA CESTOVNÉHO RUCHU za rok 2012

Na oddelení CR zostali pracovať dvaja referenti, ktorí plnia najmä úlohy v súlade s ustanoveniami zákona č.302/2001Z.z. o samospráve vyšších územných celkov a jeho ustanovením §4 ods. (1) písm. m) o utváraní podmienok na rozvoj cestovného ruchu a koordinácii tohto rozvoja a § 5 o medzinárodnej spolupráci, zákona č. 416/2001 Z.z. o prechode niektorých pôsobností z orgánov štátnej správy na obce a vyššie územné celky a zákona č. 503/2001 Z.z. o podpore regionálneho rozvoja v znení neskorších predpisov.

Podrobne sú **činnosti oddelenia cestovného ruchu** zverejnené vo Výročnej správe oddelenia cestovného ruchu za rok 2012 na webovej stránke úradu BSK <http://www.bratislavskykraj.sk/dokumenty-vyrocne-spravy.aspx>.

V roku 2012 pokračovalo napĺňanie **cieľov Stratégie rozvoja CR BSK 2007-2013,** ktorá bola vytvorená v rámci projektu podporeného z nenávratného finančného príspevku EÚ v zmysle JPD NUTS II - Bratislava Cieľ2. Oddelenie sa zúčastňovalo aktivít združenia **Slovak Convention Bureau**, ktorého je BSK od roku 2011 členom. V spolupráci s odborom dopravy BSK bol v roku 2012 v procese verejného obstarávania vybraný dodávateľ projektovej dokumentácie **dopravného značenia Kultúrnych a turistických cieľov** (KTC, tzv. hnedé tabule) s následnou realizáciou 1.etapy značenia 8 KTC na území kraja. Dokument je dostupný na adrese <http://www.region-bsk.sk/cestovny-ruch-dokumenty.aspx>.

Dôležitou súčasťou práce oddelenia CR je i **súčinnosť v procese tvorby a v pripomienkovom konaní strategických a koncepčných materiálov na krajskej a celoštátnej úrovni a úrovni EÚ.** Oddelenie spracovalo pripomienky k:

* Stratégia rozvoja CR SR do r.2020
* Národný plán reforiem SR
* Analýza zahraničných skúseností a návrh národnej stratégie rozvoja cyklistickej dopravy
* Marketingová koncepcia Slovenskej agentúry pre CR
* Koncept riešenia územného plánu regiónu Bratislavský samosprávny kraj
* Program hospodárskeho a sociálneho rozvoja BSK 2014-2020 – analytická a návrhová časť
* Zásobník projektov oblasti cestovného ruchu a kultúry BSK

V rámci programu cezhraničnej spolupráce Slovensko – Rakúsko 2007 – 2013 Bratislavský samosprávny kraj ako projektový partner spolu s rakúskym vedúcim partnerom Niederösterreich Werbung implementuje prostredníctvom oddelenia CR projekt **Vytvorenie inštitucionálnej siete destinačného manažmentu BSK prenosom Know-how DMO z partnerských prihraničných regiónov** Dolného Rakúska **(DESTINATOUR 2013)** pod prioritou Učiaci sa/znalostný región a ekonomická konkurencieschopnosť, oblasť 1.2.

* v priebehu roka 2012 sa uskutočnilo 6 workshopov Destinatour na území kraja a dve študijné cesty do Niederösterreich pre predstaviteľov verejnej správy i podnikov poskytujúcich služby CR,
* vydaná bola spoločná Mapa zážitkov v Dolnom Rakúsku a Bratislavskom regióne
* uskutočnil sa prvý ročník podujatia GenussFest v Modre
* v decembri 2012 sa uskutočnila tlačová konferencia k projektu Destinatour v Bratislave s výstupmi v slovenských a rakúskych médiách.

V rámci projektu **RECOM – SK – AT** (podpora spolupráce a zintenzívnenie kooperácie medzi regiónmi na oboch stranách hranice)spolufinancovaného z Programu cezhraničnej spolupráce Slovensko - Rakúsko 2007 - 2013 uskutočnilo OCR prezentáciu aktivít projektu Destinatour- na workshope „ Turizmus a voľnočasové aktivity v cezhraničnom priestore“.

V projekte **CENTROPE** sa oddelenia podieľalo na zbere dát pre web tourcentrope.eu (events, toi, cyclingroutes), zúčastnilo sa na sympóziu Centrope Thematic Symposium „Products and services in Tourism of Centrope“.

**Stanoviská komisií Zastupiteľstva BSK**

**Bod: „Informácia o činnosti krajskej organizácie cestovného ruchu Turizmus regiónu Bratislava / Bratislava Region Tourism za rok 2012“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované /**  **Nezapracované** |
| Komisia zdravotníctva a sociálnych vecí | Komisia materiál neprerokovala |  |  |  |
| Komisia európskych záležitostí, regionálnej spolupráce  a cestovného ruchu | Komisia EZ, RS a CR **schvaľuje** Informáciu o činnosti krajskej organizácie CR Turizmus regiónu Bratislava za rok 2012 a **odporúča zastupiteľstvu BSK zobrať na vedomie materiál**, ktorý bude v dôvodovej správe **dopracovaný o aktuálne zverejnené štatistické údaje za rok 2012.** | Prítomní 4  Za 4  Proti 0  Zdržal 0  Nehlasoval:0 | akceptované | zapracované |
| Komisia kultúry | Komisia materiál neprerokovala |  |  |  |
| Finančná komisia | Finančná komisia po prerokovaní: **odporúča Z BSK zobrať na vedomie** „Informácia o   činnosti kultúrnych zariadení  v zriaďovateľskej pôsobnosti BSK za rok 2012“. | Prítomní 5  Za 5  Proti 0  Zdržal 0 |  |  |
| Komisia regionálneho rozvoja, územného plánovania a život. prostredia | Komisia materiál neprerokovala |  |  |  |
| Komisia dopravy | Komisia materiál neprerokovala |  |  |  |
| Komisia školstva, športu a mládeže | Komisia materiál neprerokovala |  |  |  |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.